《行路难五首 其五》
南北朝·吴均

君不见上林苑中客。冰罗雾縠象牙席。尽是得意忘言者。探肠见胆无所惜。

白酒甜盐甘如乳。绿觞皎镜华如碧。少年持名不肯尝。安知白驹应过隙。

博山炉中百和香。郁金苏合及都梁。逶迤好气佳容貌。经过青琐历紫房。

已入中山冯后帐。复上皇帝班姬床。班姬失宠颜不开。奉帚供养长信台。

日暮耿耿不能寐。秋风切切四面来。玉阶行路生细草。金炉香炭变成灰。

得意失意须臾顷。非君方寸逆所裁。

作者简介：吴均（469年—520年） ，字叔庠，南朝梁文学家、史学家，吴兴故鄣（今浙江安吉）人。出身贫寒，性格耿直，好学有俊才。吴均既是历史学家，著《齐春秋》三十卷、注《后汉书》九十卷等；又是著名的文学家，有《吴均集》二十卷，惜皆已亡佚。